Pensionarii bucureşteni vor primi carduri de călătorie, valabile timp de un an, pentru a merge gratuit cu transportul în comun de suprafaţă. Asta înseamnă că bătrânii vor fi puşi pe drumuri, să completeze un formular şi să-şi ridice cardul. Până acum, vârstnicii beneficiau de gratuitate doar prin simpla prezentare a talonului de pensie.

Noi reguli sunt valabile începând de mâine, anunţă Societatea de Transport Bucureşti. De la orice chioşc de bilete, vor primi un formular pe care îl aduc înapoi completat.

După validarea documentelor de către Casa de Pensii, STB va emite cardurile şi le va transmite prin poştă.

Pensionarii pot solicita şi un card de călătorie gratuită pentru un însoţitor. Acesta trebuie să aibă şi el domiciliul stabil în Bucureşti și poate utiliza cardul doar când călătoreşte împreună cu pensionarul care l-a declarat însoţitor.